DA Den Europæiske Unions Tidende CE 78/851

(2004/C 78 E/0904)

SKRIFTLIG FORESPØRGSEL E-3701/03

af Marco Pannella (NI), Maurizio Turco (NI), Marco Cappato (NI), Gianfranco Dell'Alba (NI), Benedetto Della Vedova (NI) og Olivier Dupuis (NI) til Kommissionen

(10. december 2003)

Om: Misbrug af EU-midler bestemt til Den Palæstinensiske Myndighed

— Den 15. september 2003 dokumenterede Den Internationale Valutafond (IMF), at der i perioden 1995-2000 blev indbetalt 900 mio. dollars fra Den Palæstinensiske Myndigheds fond til en specialkonto, der kontrolleres direkte af Yasser Arafat.

— I slutningen af oktober anmodede en gruppe parlamentsmedlemmer i Det Palæstinensiske Lovgivende Råd tilhørende den »demokratiske blok« om, at der blev nedsat en undersøgelseskommission om de »hundredtusindvis af dollars tilhørende det palæstinensiske folk, som endte på hemmelige schweiziske bankkonti«, der kontrolleres direkte af Yasser Arafat.

— Den udsendte medarbejder ved det amerikanske tv-selskab CBS' ansete tv-program »60 minutes«, Lesley Stahl, har dokumenteret de daglige omkostninger i forbindelse med Suah Arafat, palæstinenserleder Yasser Arafats kones ophold i Paris som beløbende sig til 16 000 dollars.

— EU har siden 1994 og frem til i dag betalt 1 500 mio. EUR til Den Palæstinensiske Myndighed i forbindelse med Oslo-»fredsaftalerne«.

Vil Kommissionen oplyse følgende:

— Hvilke initiativer har Kommissionen taget for at kontrollere IMF's udtalelser fra september 2003, og hvilke deraf følgende foranstaltninger har den truffet for at sikre, at pengene fra EU-borgerne til Den Palæstinensiske Myndighed ikke fortsat ender på specialkonti uden for enhver kontrol?

— Finder Kommissionen ikke på baggrund af de sammenfaldende oplysninger i den europæiske presse og i verdenspressen, at familien Arafats udgifter i ikke ubetydelig grad stammer fra de midler, som EU indbetaler til Den Palæstinensiske Myndighed?

— Finder Kommissionen ikke, at indbetalingen af EU-midler til Den Palæstinensiske Myndighed, som fortsat finder sted, bør indstilles i afventning af, om den undersøgelseskommission, som de palæstinensiske parlamentsmedlemmer har krævet, kan etablere sig og iværksætte undersøgelsesarbejdet?

Svar afgivet på Kommissionens vegne af Christopher Patten

(17. februar 2004)

Rapporten fra IMF omtaler netop, at visse indtægter hidrørende fra statsmonopoler og handelsaktiver i perioden 1995-2000 ikke indgår i den palæstinensiske myndigheds budget (olieafgift, som betales af Israel, afgifter på tobak og alkohol og indtægter af handelsvirksomhed). Handelsvirksomheden indgik ikke i det af finansministeriet kontrollerede budget og vedrører under ingen omstændigheder de midler, som Kommissionen har udbetalt mellem 2001 og 2002. Det internationale donorsamfund var klar over disse aktiviteter uden for budgettet.

Det er grunden til, at det sammen med IMF og Kommissionen knyttede meget strenge betingelser til deres bistand:

1. oprettelse af en fælles kasse- og regnskabsafdeling,

2. forudgående revision af monopolernes aktiver,

3. konsolidering af alle handelsaktiviteter i en palæstinensisk investeringsfond, som undergives finansministeriets kontrol.

Siden er der sket følgende:

1. den palæstinensiske investeringsfond blev oprettet i september 2002, hvorved disse handelsaktiviteter er blevet samlet under ét,

2. over halvdelen af fondens aktiver er allerede blevet revideret af Standard and Poor's, og resultaterne af dette arbejde er offentliggjort på fondens websted (1),

3. fondens forvaltes nu af et råd, i hvilket finansministeren varetager formandskabet, og nettooverskuddet at dens aktiviteter overføres direkte til den palæstinensiske myndigheds budget.

Det er kort fortalt takket være indsatsen fra verdenssamfundets, IMF's og Unionen side, at indtægterne af handelsaktiviteter har kunnet integreres i budgettet.

I 2001 og 2002 repræsenterede Kommissionens budgetstøtte i gennemsnit ca. 8 % af de samlede udgifter på den palæstinensiske myndigheds budget. Denne støttes generiske bestemmelse gør det ikke muligt i noget tilfælde at fastslå en forbindelse mellem Kommissionens støtte og en særlig udgift. Betingelserne, som er knyttet til Kommissionens budgetstøtte, og arbejdet i task forcen vedrørende de palæstinensiske reformer har haft en meget mærkbar indflydelse på gennemsigtigheden i den palæstinensiske myndigheds budgetforvaltning. Den palæstinensiske myndigheds og de enkelte ministeriers budget, og det gælder også formandens kontor, er gradvis blevet underkastet en strengere finansiel disciplin. Det skal også bemærkes, at den fælles kasse- og regnskabsafdeling og de kontrolmetoder, som Kommissionen anvender, er de samme, som den israelske regering anvender, når den overfører indtægter, der er opkrævet for den palæstinensiske myndighed.

Udbetalingen af direkte budgetstøtte fra Kommissionen er ophørt efter genoptagelsen af overførslerne fra den israelske regering og afløst af en målrettet støtte til betalinger af restancer til den private sektor og den sociale sektor. Ad hoc-forbindelsesudvalget har anmodet donorerne om at gøre en større indsats og øge den finansielle støtte til det palæstinensiske budget, og Kommissionen vil fortsætte med at knytte betingelser om en større gennemsigtighed i de offentlige finanser til sin støtte.

Kommissionen er ikke vidende om, at det palæstinensiske lovgivningsråd skulle have besluttet at nedsætte en undersøgelseskommission til at undersøge påstandene om underslæb i den palæstinensiske myndighed. Dog er der mange palæstinensiske parlamentsmedlemmer, der har givet udtryk for bekymring over sådanne påstande. Kommissionen følger med interesse, hvad der sker i lovgivningsrådet i denne forbindelse.

(1) http://www.pa-inv-fund.com.